CDLXVI.  Sedem episcopalem Vesontionensem ex synodi sententia jubet in ecclesia B. Stephani permanere.   (Anno 1116, Mart. 24.) [MANSI,  Concil.,  XXI, 149.]
PASCHALIS episcopus, servus servorum Dei, dilectis fratribus et filiis, suffraganeis, clero, et populo Bisontinae Ecclesiae, salutem et apostolicam benedictionem.
Inter S. Stephani et S. Joannis canonicos, de cathedra episcopali, quanta et quam diutina concertatio fuerit, plenius vos audisse ac certius scire credimus. Canonici siquidem B. Stephani, Romanorum se pontificum privilegiis, seu regum scriptis tuebantur, asserentes, pro ecclesiae suae destructione episcopos illinc discessisse, unde contigerit ut apud S. Joannis ecclesiam episcopalis ministerii sacramenta celebrarentur. Contra B. Joannis canonici annis plurimis praeter quaestionem aliquam, penes se cathedram episcopalem mansisse, et ecclesiam suam matricem esse clamabant. Ad haec B. Stephani fraires allegabant, frequenter super hoc praedecessores suos vel apud apostolicae sedis vicarium, vel apud Bisuntinos episcopos reclamasse. Post longa igitur disceptationis certamina, communi fratrum nostrorum episcoporum, qui tunc synodali vocatione convenerant, seu cardinalium judicio deliberatum est ut si B. Stephani canonici idoneis testibus probare possent, quod post redintegrationem ecclesiae suae infra annos triginta super querela hac quaestionem fecerint, per quam illorum videretur interrupta praetentio, videlicet vel ante antistitem suum, vel ante legatum nostrum in communi audientia hac probatione peracta, privilegia eorum robur perpetuum obtinerent et episcopalis sedes in posterum apud B. Stephani ecclesiam haberetur; alioquin canonici B. Joannis ab hac quarela liberi manerent, et episcopalem sedem, sicut tenuerunt, tenerent. Quatuor igitur ejusdem ecclesiae clerici, videlicet Petrus et Hugo presbyteri cardinales, Bonifilius succentor, et Guarinus presbyter, et Alofricus archipresbyter de Sancto Gorgonio, producti coram clericis Sancti Joannis ad testimonium asserendum, et mox episcopali examinandi judicio, et idonei inventi, hujusmodi testimonium in conspectu nostro tactis sacrosanctis Evangeliis praebuerunt: « Vidi et audivi quod Hugo decanus S. Stephani, et Hugo de Palma, et Ebrardus, canonici S. Stephani, adversus canonicos Sancti Joannis, Mainerium decanum, Bernardum magistrum et Stephanum cantorem, quaestionem fecerunt de sede episcopali, ante Hugonem tertium Bisuntinum archiepiscopum, fratrem Guidonis Viennensis archiepiscopi, in claustro S. Joannis, infra triginta annos post redintegrationem ecclesiae S. Stephani. Hac demum redintegratione suscepta, communi fratrum nostrorum episcoporum, qui tunc plurimi synodali vocatione-convenerant et cardinalium judicio, privilegio B. Stephani robur perpetuum obtinere decrevimus: et episcopalem primam sedem in posterum apud eamdem B. Stephani ecclesiam permanere, et universa episcopalis ministerii officia, quae apud matrices solent ecclesias fieri, ibidem celebrandam sancimus: et quae sane scripta praeteritis temporibus ante hujus discussionis certitudinem aut a nobis elicita, aut a vicariis nostris minus providenter excussa sunt, nullum deinceps momentum, nullas vires obtinere censemus. Haec autem sicut apud nos praesenti judicio deliberata et decreti praesentis litteris confirmata sunt, ita in perpetuum integrum et illibata servari apostolica auctoritate praecipimus. Si quis igitur decreti hujus tenore cognito, temere, quod absit! contraire tentaverit, honoris et officii sui periculum patiatur, aut excommunicationis ultione plectatur, nisi praesumptionem suam digna satisfactione correxerit. Ego Paschalis, catholicae Ecclesiae episcopus, hoc judicium ratum habens, subscripsi. Ego Crescentius, Sabinensis episcopus, subscripsi. Ego Petrus, Portuensis episcopus, subscripsi. Ego Cono, Praenestinus episcopus, subscripsi. Ego Anastasius, cardinalis presbyter tituli B. Clementis, interfui et subscripsi. Ego Dinizo, cardinalis tituli Equitii, subscripsi. Ego Boso, tituli Sanctae Anastasiae presbyter, subscripsi. Ego Vasatensis episcopus Beltrannus, subscripsi. Ego Joannis, diaconus cardinalis Sanctae Luciae, Ego Arnaldus, Burdegalensis archiepiscopus, subscripsi. Ego Hugo, Portugalensis episcopus, subscripsi. Ego Joannes, Briocensis episcopus, subscripsi. Ego Baldricus, Dolensis archiepiscopus, subscripsi. Ego Leo, diaconus cardinalis ecclesiae S. Viti, subscripsi. Ego Romoaldus, diaconus cardinalis S. Mariae, subscripsi. Ego Aldo, diaconus cardinalis venerabilis diaconii Sanctorum Sergii et Bacchi, subscripsi Ego Petrus, diaconus cardinalis ecclesiae Sanctorum Cosmae et Damiani, subscripsi. subscripsi. Datum Laterani, per manum Joannis S. R. E. diaconi cardinalis ac bibliothecarii, nono Kal. Aprilis, indictione IX, Incarnationis Dominicae anno 1116, pontificatus autem domini Paschalis II papae anno XVII.